જ્યારે શરદ પવારે કોંગ્રેસથી અલગ થઈને રાષ્ટ્રવાદી કોંગ્રેસની સ્થાપના કરી હતી ત્યારે હું એમાં કાર્યકર્તા તરીકે જોડાયો. એ સમયે ઠેરઠેર ન્યૂઝપેપર વાંચવા માટે વાંચનાલય શરૃ કરવામાં આવ્યા હતા. હું કામ પતાવીને એક વાંચનાલયમાં પહોંચી જતો અને છાપું વાંચતો. શરદ પવારનું પુસ્તક વાંચ્યા બાદ મારા મનમાં દેશની અર્થવ્યવસ્થા સમજવાની ઇચ્છા જાગી અને કોઈકના માર્ગદર્શનના આધારે મેં વાણિજ્ય પ્રવાહમાં પ્રવેશ મેળવ્યો. કૉલેજના છેલ્લાં વર્ષમાં મને એમએસડબલ્યુ કરવાની ઇચ્છા થઈ. હું નિર્મલા નિકેતન પહોંચ્યો, પણ અંગ્રેજી નહોતું આવડતું તેથી પ્રવેશ ન મળ્યો. એ સમય દરમિયાન મેં યશવંતરાવ યુનિવર્સિટીમાંથી પત્રકારત્વનો અભ્યાસ કર્યો અને ડિગ્રી મેળવી. પછી હું ફરી નિર્મલા નિકેતનમાં પ્રવેશ મેળવવા ગયો.. ત્યારે પણ મને અંગ્રેજી ભાષા નડી અને મને પ્રવેશ ન મળ્યો.